#### ΕΛΜΕ ΛΗΜΝΟΥ - ΑΓΙΟΥ ΕΥΣΤΡΑΤΙΟΥ Αρ. Πρ: 86/29-10-2020 Λ. ΔΗΜΟΚΡΑΤΙΑΣ 16 Προς: ΙΤΥΕ “Διόφαντος”, ΔΙΔΕ ΜΥΡΙΝΑ 81400 ΛΗΜΝΟΣ Λέσβου, ΠΔΕ Β.Αιγαίου, Ι.Ε.Π. <http://www.elme-limnou.gr/> Κοιν.: ΥΠΑΙΘ, σχολεία ΕΛΜΕ, ΜΜΕ email: [elmelimnos@gmail.com](mailto:elmelimnos@gmail.com)

Θέμα: “ Για τις εξετάσεις πιστοποίησης των προγραμμάτων επιμόρφωσης Β1 επιπέδου”.

Πριν λίγες μέρες δόθηκε στη δημοσιότητα από το Ι.Τ.Υ.Ε. - “Διόφαντος” ο προγραμματισμός για τη διεξαγωγή εξετάσεων πιστοποίησης Β1 επιπέδου Τ.Π.Ε. για τους εκπαιδευτικούς που παρακολούθησαν και ολοκλήρωσαν επιτυχημένα το πρόγραμμα και όσους παρακολούθησαν το πρόγραμμα επιμόρφωσης Β΄ επιπέδου Τ.Π.Ε. πριν το 2017. Οι εξετάσεις θα πραγματοποιηθούν δια ζώσης σε συγκεκριμένα κέντρα πιστοποίησης μετά από αίτηση των ενδιαφερόμενων.

Μετά λύπης μας διαπιστώσαμε ότι τα διαθέσιμα κέντρα πιστοποίησης για τους εκπαιδευτικούς της Λήμνου και του Αγίου Ευστρατίου βρίσκονται στην ηπειρωτική Ελλάδα και τη Μυτιλήνη. Δηλαδή αν ένας εκπαιδευτικός της Λήμνου και του Αγίου Ευστράτιου θέλει να αποκτήσει αυτή την πιστοποίηση θα πρέπει, εν μέσω της πανδημίας του κορωνοϊού, να ταξιδέψει εκτός του νησιού επωμιζόμενος τα έξοδα ταξιδιού, διαμονής και παίρνοντας άδεια στην περίπτωση που τα δρομολόγια των πλοίων δεν εξυπηρετούν (προς τη Μυτιλήνη υπάρχουν μόνο δύο δρομολόγια την εβδομάδα). Επιπλέον, να σημειώσουμε εδώ ότι οι αναπληρωτές εκπαιδευτικοί είναι υποχρεωμένοι να “πληρώσουν” γι’ αυτή την άδεια αφού δεν έχουν τα ίδια δικαιώματα στις άδειες με τους μόνιμους συναδέλφους τους. Η λήψη κανονικής άδειας από τους αναπληρωτές συνεπάγεται αυτόματα την απώλεια των αντίστοιχων ημερομισθίων από το επίδομα αδείας που λαμβάνεται με την απόλυσή τους.

Αποδεικνύεται περίτρανα ότι για το υπουργείο παιδείας και την ελληνική κυβέρνηση οι εκπαιδευτικοί των ακριτικών περιοχών λογίζονται ως εκπαιδευτικοί δεύτερης κατηγορίας. Την ίδια στιγμή που το υπουργείο παιδείας κομπάζει για την επιτυχία της εξ αποστάσεως διδασκαλίας, που οι εξετάσεις στα πανεπιστημιακά ιδρύματα διεξάγονται ηλεκτρονικά και εξ αποστάσεως, που έχει την πρόθεση να διεξάγει ηλεκτρονικές ψηφοφορίες για την ανάδειξη αιρετών στα υπηρεσιακά συμβούλια παρά την καθολική άρνηση του κλάδου, ζητά από τους άκριτες εκπαιδευτικούς εν μέσω πανδημίας να αρχίσουν τις μετακινήσεις. Ζητάμε από το υπουργείο παιδείας να πάρει τις κατάλληλες πρωτοβουλίες για την πραγματοποίηση των εξετάσεων πιστοποίησης εξ αποστάσεως για τους εκπαιδευτικούς των ακριτικών περιοχών, λαμβάνοντας υπόψη τις ιδιαιτερότητες των νησιώτικών περιοχών αλλά και την υγειονομική συγκυρία.